text: Lærke Møller skifter til Team Esbjerg
  01 marts 2016 kl. 10.37
  Den nuværende Tvis Holstebro-spiller har skrevet en to-årig kontrakt og skifter 1. juli.
  Team Esbjerg bliver i den kommende sæson forstærket med playmakeren Lærke Møller.
  Tvis Holstebro- spilleren er lige nu skadet, men forventer at være helt klar, når hun træder til i Esbjerg.
  Lærke Møller er tænkt som et alternativ til Estavana Polman, der har været alene på playmakerpladsen, efter at Lotte Griegel sagde farvel til klubben.
  -Jeg synes Team Esbjerg er en megaspændende klub og har en spillertrup, der har klaret sig godt de seneste to år og kan komme til at spille med om DM og nå Champions League i næste sæson, siger Lærke Møller om skiftet.
  Team Esbjerg cheftræner Lars Frederiksen ser frem til sin nye spiller, som han forventer sig meget af.
  -Lærke Møller bruger hovedet, når hun spiller håndbold og vi har hidtil manglet lidt en spiller på vores hold, som kan bevare overblikket i stressede situationer, siger Lars Frederiksen i en pressemeddelelse fra klubben.
  